Sag C-388/12

Comune di Ancona

mod

Regione Marche

(anmodning om præjudiciel afgørelse indgivet af Tribunale amministrativo regionale per le Marche)

»Strukturfonde — Den Europæiske Fond for Regionaludvikling (EFRU) — en strukturfonds finansielle deltagelse — kriterier for udgifters støtteberettigelse — forordning (EF) nr. 1260/1999 — artikel 30, stk. 4 — princippet om en vedvarende operation — begrebet »væsentlig ændring« af en operation — tildeling af en koncessionsaftale uden forudgående offentliggørelse og udbud«

Sammendrag – Domstolens dom (Fjerde Afdeling) af 14. november 2013

Økonomisk, social og territorial samhørighed — strukturelle interventioner — EU-finansiering — forordning nr. 1260/1999 — fondens finansielle deltagelse — støtteberettigede udgifter — betingelser — vedvarende operation — rækkevidde — manglende væsentlige ændringer inden for et tidsrum på fem år fra tidspunktet for den kompetente national myndigheds eller forvaltningsmyndighedens afgørelse om deltagelse fra fonden

Artikel 30, stk. 4, i forordning nr. 1260/1999 om vedtagelse af generelle bestemmelser for strukturfondene skal fortolkes således, at denne bestemmelse omfatter såvel de ændringer, der opstår under gennemførelsen af et projekt, som de ændringer, der opstår senere, herunder under administrationen af projektet, for så vidt som disse ændringer indtræffer inden for den frist på fem år, der er fastsat i nævnte bestemmelse. Strukturfondene forfølger således mål, der alene kan nås, hvis den støtte, der tildeles af disse fonde, og den kontrol, der er forbundet hermed, omfatter foranstaltninger og udgifter, som ikke blot vedrører gennemførelsen af en operation, men ligeledes metoderne til gennemførelse og administration af operationen, inden for den frist på fem år, der er fastsat i artikel 30, stk. 4, i forordning nr. 1260/1999. Det er alene under denne betingelse, at det kan sikres, at disse fondes indsatser er effektive, idet det herved hindres, at de nævnte fonde finansierer projekter, som, når de en gang er gennemført, efter en ændring i deres administration ikke længere bidrager til opnåelse af mål, som udløser en sådan finansiering. (jf. præmis 28 og 29 samt domskonkl. 1)

Den omstændighed, at der foreligger en uretmæssig fordel, er en af de faktorer, der kan udgøre en væsentlig ændring som omhandlet i artikel 30, stk. 4, i forordning nr. 1260/1999 om vedtagelse af generelle bestemmelser for strukturfondene. Det følger heraf, at den nationale ret, inden den fastslår, om der foreligger en væsentlig ændring som omhandlet i denne bestemmelse, bl.a. skal undersøge, om den omtvistede ændring har givet anledning til en uretmæssig fordel, og/eller om arten eller betingelserne for iværksættelse er påvirket. Nævnte bestemmelse skal dermed fortolkes således, at det med henblik på vurderingen af, at tildelingen af koncessionen ikke giver koncessionsgiveren væsentlige indtægter og koncessionshaveren uretmæssige fordele, ikke skal undersøges forinden, om projektet har undergået en væsentlig ændring. (jf. præmis 31-33 og domskonkl. 2)

Artikel 30, stk. 4, i forordning nr. 1260/1999 om vedtagelse af generelle bestemmelser for strukturfondene skal fortolkes således, at denne bestemmelse finder anvendelse såvel i tilfælde af en fysisk ændring, når det opførte anlæg ikke er i overensstemmelse med det projekt, der blev godkendt som støtteberettiget, som i tilfælde af en funktionel ændring, idet det er en forudsætning, at en sådan ændring – i tilfælde af en ændring, der består i anvendelsen af et anlæg til andre aktiviteter end dem, som oprindeligt blev fastsat i det projekt, der blev godkendt som støtteberettiget – skal være egnet til i betydelig grad at nedsætte den omhandlede operations kapacitet til at opnå det formål, der er fastsat for den. Henset til den anden betingelse, der er indeholdt i nævnte forordnings artikel 30, stk. 4, litra b), for at en ændring, der består i anvendelsen af et anlæg til andre aktiviteter end dem, som blev fastsat i det projekt, der blev godkendt som støtteberettiget, kan kvalificeres som en væsentlig ændring som omhandlet i nævnte artikel 30, stk. 4, skal det desuden præciseres, at denne ændring skal medføre, at visse af de aktiviteter, der er fastsat i det projekt, der blev godkendt som støtteberettiget, i hvert fald delvis, bringes til ophør. (jf. præmis 41 og 42 samt domskonkl. 3)